  Майя Бывальцева «Бессмертный полк» ужрадэ Ижкарын улӥсь 5 сюрслэсь трос адями пыриськыны чакла. Иворъёсъя «Удмуртия» агентстволы со сярысь вераз Егитъёслэсь но пиналъёслэсь огазеяськонзэс азинтонъя элькун центрлэн кивалтӥсез Ольга Бускина. «Колонна кылдытӥське 9-тӥ куартолэзе 9 часысен 9 час 30 минутозь 2 номеро кар эмъяськонни но Удмурт элькунлэн Данъян пулэз вискын. Со Бородин ульчаын. Кылем арын со милям вал, шуом, крезьгуръя театр пумозь, туэ чакланъёсмыя, колонна бадӟымгес луоз, соин ик со Свободы кузя улланьгес васькоз на шуыса малпамы. Милям чакланъёсмыя, колонналэн азьпалаз мыноз Удмурт элькунлэн тӧроез (Александр Соловьёв — ред.), нырысетӥ чуръёсаз мынозы волонтёръёс, Россиысь студентъёслэн отрядъёссы. Собере карын улӥсьёс султозы. Секыт вераны, кӧня адями пыриськоз, ми малпаськомы 5 сюрслэсь трос», — вераз Ольга Бускина. Туспуктэмъёсын пулъёслы огъя куронъёс ӧвӧл. Снимокез 30×45 сантиметр быдӟа лэсьтыны ӵектэмын. Ижкарын сыӵе пулэз лэсьтонлэн дуныз 250 манетысен 450 манетозь. Озьы ик сое ас киын лэсьтыны луоз. Семьяын туспуктэмъёс кыльымтэ ке, пул вылэ гожтыны луоз ӵыжы-выжылэсь нимтулзэ, улон аръёссэ. «Бессмертный полк» ужрадэ пыриськон пумысен юанъёсын вазиськыны луэ таӵе огазеяськонъёсы:  — «Россиысь студентъёслэн отрядъёссы» огазеяськонлэн улосвыл ёзэтаз — тел. 956–949  — «Долг» огазеяськон — тел. 430–313  — «Патриот Отечества» центр — тел. 512–641 Тегъёс: Ижкар Удмуртия Мерлык Бессмертныйполк 9-ткуартолэзь  